Ir-Regolament tal-Kunsill (KEE) Nru 223/85
tad- 29 ta' Jannar 1985
dwar il-konklużjoni tal-Ftehim dwar is-sajd bejn il-Komunità Ekonomika Ewropea, fuq naħa waħda, u l-Gvern tad-Danimarka u l-Gvern lokali tal-Groenlandja, fuq in-naħa l-oħra
IL-KUNSILL TAL-KOMUNITAJIET EWROPEJ,
Wara li kkunsidra t-Trattat li jistabbilixxi l-Komunità Ekonomika Ewropea, u b'mod partikolari l-Artikolu 43 tiegħu,
Wara li kkunsidra l-proposta tal-Kummissjoni,
Wara li kkunsidrat l-opinjoni tal-Parlament Ewropew [1],
Billi huwa fl-interess tal-Komunità stess li jkun approvat il-Ftehim bejn il-Komunità Ekonomika Ewropea, fuq naħa l-waħda, u l-Gvern tad-Danimarka u l-Gvern lokali tal-Groenlandja, fuq in-naħa l-oħra, li kien iffirmat fi Brussel fit-13 ta' Marzu 1984,
ADOTTA DAN IR-REGOLAMENT:
Artikolu 1
Il-Ftehim dwar is-sajd bejn il-Komunità Ekonomika Ewropea, fuq naħa waħda, u l-Gvern tad-Danimarka u l-Gvern lokali tal-Groenlandja, fuq in-naħa l-oħra, huwa hawnhekk approvat f'isem il-Komunità.
It-test tal-Ftehim huwa mehmuż ma’ dan ir-Regolament.
Artikolu 2
Il-protokolli ta' implimentazzjoni previsti fl-Artikolu 2 tal-Ftehim għandhom ikunu approvati skond il-proċedura stabbilita fl-Artikolu 43 tat-Trattat.
Artikolu 3
Il-President tal-Kunsill għandu jagħmel in-notifikazzjoni prevista fl-Artikolu 13 tal-Ftehim.
Artikolu 4
Dan ir-Regolament għandu jidħol fis-seħħ fid-data tad-dħul fis-seħħ tat-Trattat li jemenda, fir-rigward tal-Groenlandja, it-Trattati li jistabbilixxu l-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha
Magħmul fi Brussel, fid-29 ta' Jannar 1985.